
SEOUL-FOOD

KOREANSK BBQ, KIMCHI,

STREETFOOD OG BANCHANS

Alt har et slags underholdningspreg i Sør-Korea, selv denne grensevakten på grensa mot Nord-Korea.

Dalgona-kjeks er en populær snack, den ble kjent for oss i Vesten gjennom den populære TV-serien Squid Game.

Malplassert nordmann i en av de koselige og instavennlige gatene i Insadong.


// Gatene i Insadong i Seoul gjør seg bra på Instagram. De blir ofte bare kalt Insta-gatene.

OPPSKRIFTER

STREETFOOD

Spicy tomatsuppe med riskaker // Tteokbokki

Sprø soya-riskaker // Ki-rum ganjang tteokbokki

Sprø chili-riskaker // Ki-rum tteokbokki

Kimchi-stekt ris // Kimchi bokkeum bap

Små tang-risruller // Mayak kimbap

Innbakte pannekaker // Hotteok

Tornadopoteter // Hweori gamja

Dumplings med grønnsaker og kjøtt // Gun mandu

Koreanske pannekaker // Pajeon

Gatetoast // Gilgeori

Kimchi-toast

Koreansk corndog med poteter // Gamja-hotdog

Søt koreansk fried chicken // Yangnyeom tongdak

Vaffelcroissant med iskrem og revet brunost

Revet iskrem med frukt, bær og kjeks // Pat bingsu

Vannmelonpunsj med bær // Hwachae

Buldak-pizza

Buldak-burrito

Kimchi-carbonara

KOREANSK BBQ

Grillet svineribbe uten bein // Samgyeopsal

Grillet «oksebryst» // Chadol baegi

Moderne bo ssam

Saftig kyllinglår bo ssam

Klassisk kokt // Bo ssam

Spicy grillet kyllingspyd med riskaker // Dakkochi

Grillet marinert oksekjøtt // Bulgogi

Bulgogi med svin // Dwaeji bulgogi

Spicy grillribbe L.A. // L.A. galbi

Kylling «stir-fry» med et kick // Dak galbi

Grillede kjøttkaker // Tteokgalbi

Koreansk juleribbe

Koreansk biff tartar // Yukhoe

Grillet makrell // Godeungeo gui

SIDERETTER // BANCHANS

Saftige brekkbønner

Spicy, saftig kålsalat

Spicy sprøstekt tofu // Dubu jorim

Stekte squashskiver // Hobak bokkeum

Karamelliserte soyapoteter // Gamja jorim

Frisk og enkel reddiksalat // Musaengchae

Krydret vårløksalat // Pajeori

Gyllen syltet reddik // Danmuji

Marinert spicy agurksalat // Oi muchim

Marinert frisk spinatsalat // Namul

Dampet krydret eggerøre // Gyeranjjim

Silketofu med gochujang-saus

Soyamarinerte egg // Mayak-egg

Mais med smeltet ost

Blandet ris // Bibimbap

HOT POTS

Kimchi-gryte // Kimchi jjigae

Silkemyk tofusuppe // Sundubu jjigae

Soyabønnepasta-suppe // Doenjang jjigae

Suppe med «okseribbe» // Galbi tang

Sterk okse- og grønnsakgryte // Yukgaejang

Spicy sjømats-hot pot med svinekjøtt // Haemul jeongol

Dagen derpå-suppe // Haejangguk

Koreansk army stew // Budae jjigae

Koreansk-inspirert fårikål

Spicy blåskjellgryte

Sardin-ramyun hot pot

KIMCHI

Kaayne-chi

Klassisk kimchi

Hvit kimchi (spicefri kimchi for pingler) // Baek-kimchi

Vinter-kimchi (vann-kimchi) // Dongchimi

Sommer-kimchi (vann-kimchi) // Nabak kimchi

Agurkfylt kimchi // Oi sobagi

Grønn kimchi med vårløk // Pa kimchi

Kålrotkimchi // Kkakdugi

Rubin-kimchi av rødkål

Liksom-fermentert kimchi // Baechu geotjeori

Rødbete-kimchi


SØRKOREANSKINSPIRERT MAT

Her dokumenterer jeg koreansk fried chicken på et matmarked i Itaewon.

Jeg digger sørkoreansk mat, og jeg vil gjerne dele den med dere. For at det skal være lett å lage denne maten her i Norge, har jeg laget min egen vri på flere av rettene. Jeg har forenklet noen av oppskriftene og for det meste brukt råvarer fra dagligvarebutikken, samtidig som jeg har forsøkt å ta vare på de unike smakskombinasjonene. Målet med boka er at det skal være så enkelt som mulig å lage knallgod og populær sørkoreansk mat her til lands, alt selvfølgelig inspirert av tradisjonell koreansk matlagning.

Hvorfor akkurat sørkoreansk mat?

Du lurer kanskje på hvorfor jeg interesserer meg for akkurat sørkoreansk mat. Jeg er fascinert av hvordan moderne sørkoreanere blander asiatisk mat med matvarer vi kjenner godt i Vesten. Det er for eksempel relativt nytt i Sør-Korea å bruke ost i maten. Ost ble introdusert i det koreanske kostholdet under Koreakrigen på begynnelsen av femtitallet. Da begynte USA å sende matvarer, inkludert melkepulver og ost, som en del av hjelpeforsendelsene til Sør-Korea. Et klassisk eksempel på at Østen møter Vesten, er den koreanske retten army base stew, som kombinerer nudler, ost og det amerikanske hermetiserte kjøttproduktet Spam.

Det er ikke bare den måten koreanere har inkorporert nye matvarer på som interesserer meg, men også deres tradisjonelle teknikker, for eksempel å lage kimchi og kombucha. Det er en gammel fermenteringstradisjon for å gi grønnsakene lengre holdbarhet. Ikke bare holder maten seg lenger, men kimchien får en kompleks smak det er vanskelig å beskrive med ord – den må oppleves. I tillegg får den deg kanskje til å leve lenger, ettersom bakteriene i den fermenterte maten styrker tarmfloraen din. Vi burde faktisk spise noe fermentert hver eneste dag. Den helsebringende effekten er en av grunnene til at kimchi og kombucha har blitt så populært, rent bortsett fra den gode smaken.

En annen viktig grunn til at jeg liker det koreanske kjøkkenet så godt, er alle banchans, det man kan kalle tilbehør eller små sideretter. Kimchi er for eksempel en banchan og ikke en hovedrett i seg selv. Når man spiser koreansk mat, følger det nesten alltid med en liten skål kimchi ved siden av. Jeg har virkelig sansen for hvordan de bygger opp måltidet. Ta for eksempel koreansk BBQ, hvor du steker din egen mat ved bordet, nesten som en avansert versjon av taco!

JEG HAR VIRKELIG SANSEN FOR HVORDAN DE BYGGER OPP MÅLTIDET. TA FOR EKSEMPEL KOREANSK BBQ, HVOR DU STEKER DIN EGEN MAT VED BORDET, NESTEN SOM EN AVANSERT VERSJON AV TACO!

Jeg synes vi burde lære av koreanerne når det gjelder bruk av sideretter. Vi serverer som regel alt på én og samme tallerken som én porsjon. Koreanerne velger selv hva de vil legge på tallerkenen, og ved å servere siderettene i små skåler ved siden av, er det lett å spare eventuelle rester til senere i stedet for å kaste det som blir liggende igjen på tallerkenen. Banchans er en av grunnpilarene i koreansk matlagning og mattradisjon, og derfor får disse et eget kapittel i denne boka.

Bruk av ingredienser og råvarer

Mange tradisjonelle koreanske matretter er ganske minimalistiske, på samme måte som tradisjonsmaten her i Norge. Det er de gode råvarene som er i fokus. En internasjonal butikk eller en større matvarebutikk har de fleste av de karakteristiske sausene og krydderne, og hvis det er noe du ikke finner der, kan du bestille på nett. Spør i butikken om de har det du leter etter!

Koreanerne bruker mye svin, kylling, sjømat, spinat, kål, hvitløk, vårløk, ingefær, sesamfrø, sesamolje, ris og chili, og de er dyktige til å lage noe godt av tilgjengelige råvarer. De spicy grytene til koreanerne smaker utrolig mye og har en dypere og rikere smaksprofil enn for eksempel fårikål og lapskaus – om jeg er nødt til å sammenlikne. Så kanskje vi skulle krydre fårikålen på koreansk vis!

Hvorfor vil jeg at nordmenn skal interessere seg for koreansk mat?

Jeg er sikker på at hvis du åpner nærmeste kjøkkenskap, vil du finne smaker fra Italia og Mexico – kanskje Thailand og India også. Det har skjedd store endringer i nordmenns kulinariske vaner de siste tjue årene, og det er ingen hemmelighet at vi har adoptert en lang rekke med favorittretter fra utlandet. I de siste årene har ikke minst sosiale medier vært en viktig katalysator. Jeg erklærer meg herved skyldig som en pådriver for denne utviklingen, blant annet ved å lage norsk ribbe med koreansk vri, som fikk mye oppmerksomhet. Den finner du på side 117, og den er helt sykt fristende.

Den norske tradisjonsmaten er god, men vi kan gjøre den enda mer smaksrik om vi lar oss inspirere av det koreanske kjøkkenet. Jeg tror nordmenn er klare for forandring, og denne forandringen vil gjøre at familier gleder seg til å sette seg ned for å nyte måltider sammen igjen. Fordi de synes det er enkelt, spennende og smaksrikt – og ikke bare for å dekke ernæringsbehovet. Koreanerne får plass til kulinarisk nytelse i den hektiske hverdagen sin, så hvorfor kan ikke vi det også?

KOREANERNE FÅR PLASS TIL KULINARISK NYTELSE I DEN HEKTISKE HVERDAGEN SIN, SÅ HVORFOR KAN IKKE VI DET OGSÅ?

Min forkjærlighet for koreansk mat

Det var egentlig litt tilfeldig at jeg oppdaget det koreanske kjøkkenet. Mitt første møte med denne typen mat var da jeg var på feltarbeid i Mongolia og den mongolske verten jeg bodde hos, tok meg med til en koreansk BBQ-restaurant etter en fuktig kveld på byen. Det var tydeligvis koreansk mat som var go-to nattmat der. Denne måten å tilberede maten på var noe jeg aldri hadde vært borti tidligere. Du skal faktisk steke maten på en gassbrenner med en grillplate mens du sitter og prater med vennene dine. To fluer i én smekk! Snakk om å være effektiv.

Noen få måneder senere opprettet jeg matbloggen «Nasjonalgastro» under pappapermen min. Det var egentlig ikke meningen å starte en blogg, men jeg følte meg nokså innestengt. Det var vanskelig bare å komme seg ut døra når jeg måtte passe på en baby med kolikk. Pappapermtiden var bokstavelig talt en fulltidsjobb. Men det var også mye dødtid hvor jeg begynte å kjede meg, og jeg merket at lengselen etter å reise gjorde at jeg ble rastløs. Så kom jeg til å tenke på hva noe av essensen ved å reise er, og det er jo nettopp å stikke til et annet land for å spise ny mat. Det ga meg en idé.

Jeg trengte jo ikke å reise utenlands for å kunne oppleve nye smaker når oppskrifter fra alle verdens land allerede lå ute på nettet. Da var det bare snakk om å få handlet inn ingrediensene, lage retten jeg hadde bestemt meg for, og på den måten hente landet jeg ville reise til, inn på kjøkkenet mitt i stedet. Dette var i 2015. Jeg var ikke spesielt flink på kjøkkenet, men jeg har alltid interessert meg for nye, eksotiske og utfordrende smaker. Man kan lære alt gjennom internett, og derfor bestemte jeg meg for å lage absolutt alle verdens nasjonalretter. Et utrolig omfattende prosjekt.

Det var kona mi som foreslo å gjøre prosjektet til en blogg. Selv tenkte jeg egentlig at dette bare skulle være en utfordring for min egen del. Takket være henne fikk jeg litt motvillig en fot innenfor i bloggosfæren, noe som ga meg mange nye muligheter.

MAN KAN LÆRE ALT GJENNOM INTERNETT, OG DERFOR BESTEMTE JEG MEG FOR Å LAGE ABSOLUTT ALLE VERDENS NASJONALRETTER. ET UTROLIG OMFATTENDE PROSJEKT.

Inngangen til en koselig restaurant i Ins(t)adong-området.

